江陵爲瀏陽柳氏作雲山書院歌
作者：項安世
朝代：宋

paragraphs: 山中何所有，雲氣長悠悠。
院中何所有，書冊滿高樓。
登樓看雲復看書，千古萬古同卷舒。
子於其間樂有餘，我今爲子言其粗。
陰闔兮陽開，乾蓋兮坤輿。
白衣兮皎皎，蒼狗兮須臾。
崩騰兮龍見，消散兮尸居。
如臂之屈伸，如足之疾徐。
實理諒不昧，顯微同一初。
呼吸爲雅頌，吁俞爲典謨。
支支離離兮萬物散□，翕翕繹繹兮天地交孚。
三百八十有四爻兮奇與耦，二百四十有二年兮褒與誅。
目目自有條，葉葉自有株。
子以爲一兮粲然而萬有，子以爲萬兮坦然而一途。
吾是以見雲之書而書之雲，子又烏知書非雲而雲非書。
以此壽子身，壯作老息神不枯。
以此貽子後，博觀約守世不渝。
大哉此院雲所儲，苟無其實名不虛。
誰其任之非子歟，一翁二季相携扶。